Хәлдәрҙең йүнәлешен һәм ваҡиғаларҙың мәғәнәһен, ҡара эттең ҡайҙан килеп сыҡҡанын бер Ғәзиз генә аңлай ине. Тик төшөнмәй: нишләп ҡара эт Уралдың һәләкәтенә ҡыҫылышы булмаған кешеләрҙе һәләк итә? Нишләп ғәйеплеләргә ҡағылмай? Уларҙан да, Ғәзиз кеүек, юғалтыу хәсрәтен кисертергә теләүме был? Ваҡиғалар артабан да былай дауам итһә, фажиғәләр сылбыры бик оҙон булыуы ихтимал бит! Һәм был Ғәзиздең үҙ хәсрәтен бүтәндәр муйынына ла тағырға яҫҡыныуынан килеп сыға түгелме? Былай ярамай! Ғәзиз кисекмәҫтән Фекланы күрергә тейеш!